《拟汉郊祀歌十九首 其十五 华烨烨》
明代·胡应麟

华烨烨，黍载馨。延庶旄，驻翠旌。神之来，七圣俱。虹为马，蜺为车。

神之来，百灵萃。风为裳，水为佩。神之来，荐嘉豆。八珍辐，众芳辏。

神之来，肆长筵。雷大鼓，鸣钧天。何以休，神之留。赤凤至，黄麟游。

何以豫，神将遇。庆云见，甘雨澍。蹻鹿卢，綦星辰。佐昊穹，佑下民。

酌斗杓，和沆瀣。揄长蛾，拥幼艾。日驰精，月扬光。烂昭昭，乐未央。

昆崙墟，瀛海澨。以余归，浩无际。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。